**Ma`ruza materiallari.**

**МАВЗУ: Мусиқа ўқитиш назарияси ва методикаси курси**

Мусиқа маданий ҳаётимизда кенг ўринни тутган, инсон шахсиянини шакллантиришда муҳим аҳамият касб этадиган санъат туридир. Мусиқа тарбияси эса, нафосат тарбиясининг асосий ва мураккаб қирраларидан биридир, у атрофдаги гўзал нарсаларни тўғри идрок этишга ва қадрлашга ўргатади. Ўқувчиларга нафосатли тарбия беришда умумтаълим мактабларидаги, мусиқа маданияти дарсларини аҳамияти катта. Ўқувчилар нафосат ҳиссини, санъат сирларини тушунишни ва қадрлашни, санъатдан баҳраманд бўлишни, аввало мактабларга ўрганадилар. Нафосат дидини шакллантириш учун эса, мусиқа маданияти дарслари билан бир қаторда синфдан ташқари мусиқа тарбиясини аҳамияти катта. Чунки, синфдан ташқари мусиқа тарбиясининг оммавий ва тўгарак шаклларида болалар ялпи тарзда жалб этилади. Зотан, мусиқа тарбияси созанда ёки хонандани эмас, энг аввало инсонни тарбиялайди. Ўсиб келаётган ёш авлодни мусиқа, гўзаллик оламига олиб киради. Чунки, мусиқа инсон ҳаётига кучли таъсир кўрсатиш имкониятига эга ва аҳлоқий — нафосат тарбиясининг муҳим воситасидир. Инсон мусиқа билан она алласи орқали танишиб, умирбод мусиқадан завқ топади. Мусиқадан озуқа олиш учун эса, инсон юксак маданиятли, соф қалб эгаси, гўзалликни хис эта оладиган бўлиши керак. Олимлардан бирлари: «Одам шахс бўлиши учун, у руҳий томонидан ривожланиши, ўзини бир бутун инсон деб хис қилмоғи керак» — деган эди.

Шахсни ривожлантириш учун аввало, унинг ҳулқига  
таъсир этувчи омилларни, унинг табиатини, қизиқишини ўрганиш лозим. Бунинг учун шахсни турли муносабатлар доирасига қўйиб кузатиш керак. Ана шундагина унинг ижтимоий ҳулқи, маънавий қиёфаси, инсоний фазилатлари рўёбга чиқади. «Ҳар бир инсон — деган эди Абу Носир Ал — Фаробий — ўз табиати билан шундай тузилганки, у яшаш ва юксак етукликка эришиш учун, инсонлар жамоасига эхтиёж туғилади, шу сабабли у кўп нарсаларни ўзаро ёрдамлашуви орқали етукликка эришади».

Болани шахс сифатида ривожлантиришда насл, атрофидаги мухит, тарбия мухим роль ўйнайди. Ўқитувчи бу омилларни кузатиб, ўрганиб чиқиб, ўқувчиларни қизиқиши, қобилияти, мусиқага, гўзалликка, меҳнатга муносабатларига қараб, мусиқий билим, кўникма ва малакаларини сингдира бориши лозим. Инсон мусиқадан умрбод завқ топади ва мадад олади. Шу боис ўқувчиларга мусиқа маданиятини тарбиялаш, юксак дид билан қуроллантириш, маънавий дунёқарашини шакллантириш бошланғич синф мусиқа ўқитувчисини вазифасидир. Мусиқа инсон руҳиятига эмоционал таъсир кўрсатиш билан бирга, мусиқий товуш ёрдамида вужудга келадиган мусиқий оханглар билан таъсир этади, болаларни қувонтиради, ўйлантиради, яхшиликка, гўзалликка етаклайди ва нафосат оламига олиб келади. Шундай экан, бошланғич синфларда мусиқа маданияти дарсларига эътибор янада кучайиб, бошланғич синф мусиқа ўқитувчиси олдига катта вазифаларни қўяди. Шу билан бирга, иқтидорли ўқитувчиларни, мактаб ҳаётига оммавий ва тўгарак ишларига жалб этиш бошланғич синф ўқитувчиси зиммасидадир. Мусиқа маданияти дарсларида миллий мусиқа меросларидан тўлақонли фойдаланиш ва бугунги замонавий асарларни мусиқа дарсларида қўллаш, ўқитувчидан иш мазмунини ва услубини янгилашни талаб этади. Бунинг учун мусиқа ўқитувчиси ўз фанини пухта билиши, болаларни севиши, педагогика, психология, болалар физиологияси, мусиқа ўқитиш методикасидан чуқур билимга эга бўлиши лозим. Чунки ёш авлодни баркамол инсон қилиб тарбиялашда мусиқа ўқитувчиси етакчи бўлиб ҳисобланади. Мактаб ҳаётида бошланғич синф мусиқа ўқитувчисини фаолият миқёси кенгдир. Мусиқа маданияти дарсларидан ташқари, ўқувчилар билан тарбиявий мусиқали очиқ дарслар ўтказади. Бу ҳозирда ишлаётган ўқитувчилардан иш мазмуни ва услубида янгиланигд жараёнини талаб этади. Бундай талаблар янги нашрдан чиққан қўлланмалар, тавсияномалар, дастурлар, дарсликлар кенг маънода мазмунли қилиб ёритилган. Мусиқа ўқитувчиси дарс жараёнида қўшиқ куйлаш, мусиқа тинглаш, мусиқага мос болалар чолғу асбобларидан жўр бўлиш мусиқий ритмга ҳаракатлар бажариш каби дарс фаолиятларида мусиқага қизиқтира олиш, уларни мусиқий қобилиятларини ўстиришга ҳаракат қилиш лозим. Чунки, мусиқа ўқувчиларга тез таъсир эта оладиган таълим — тарбия воситасидир. У ўқитувчиларни шахс бўлиб шаклланиши учун оммавий ва аҳлоқий томондан ижобий таъсир кўрсатади. Шунинг учун ҳам, мусиқа маданияти дарслари, аввало тарбия дарси деб аталади. Дарс самарадорлигини ошириш мусиқа ўқитувчисидан мехнат, ўз фанига муҳаббат, болаларни гўзаллик ва нафосат оламига олиб кириш учун билим, мусиқага меҳр ва шижоат талаб этади.

**ТЕКШИРИШ САВОЛЛАРИ;**

Маданий ҳаётимизда мусиқа қандай аҳамиятга эга?

Баркамол инсонни тарбиялашда мусиқанинг мақсад ва вазифалари нимадан

иборат?

Шахсни тарбиялашда мусиқа қандай аҳамиятта эга?

Мактаб ҳаётида мусиқл ўқитувчисини тутган ўрни?

**Таянч тушунчалар:**

**Мусиқа** — турли —туман товушлар билан образ яратиб берувчи, гоявий эмоционал мазмунга эга бўлган санъатни бир тури.

**Мусиқа эстетикаси** — мусиқа санъатининг моҳияти, бадиий шакллари ва услубларини ўрганадиган фан.

**МАВЗУ: Шахсни шакллантиришда мусиқанинг роли**

Мусиқа шундай санъат турики, у инсонларни кечинмалари, эмоционал ҳиссиётлари орқали бирлаштиради. Улар орасидаги алоқа воситасига айланади. Бир композитор томонидан яратилган мусиқа бошқа инсонлар қалбида турли-туман кечинмалар ўйғотишининг ўзини бир мужиза деб, аташ мумкин. Мусиқа тарбияси эстетик тарбиянинг таркибий қисми ҳисобланади.

Инсон шахсини шакллантирувчи етакчи омиллардан бири - таълим-тарбиядир. Эстетик тарбия эса унинг таркибий қисми сифатида гўзалликнинг моҳияти, эстетик ва ахлоқий ҳиссиётларнинг бирлиги, санъатнинг халқчиллиги тўғрисидаги таълимотга суяниб, ўқувчиларнинг объектив дунё ҳақидаги билимини кенгайтиради ва чуқурлаштиради, ижодий қобилиятини ва истеъдодини ўстиради ҳамда уларда юксак маънавий фазилатларнинг таркиб топишига ёрдам беради. Одатда, эстетик тарбиянинг мақсади болаларда эстетик ҳис-туйғу ва фикрларни ривожлантириш, гўзалликни кўра билиш ва улардан завқлана олишдан иборат, деб тушунилади.

Аслида эстетик тарбиянинг мақсад ва вазифалари бу билан чегараланиб қолмайди, ўқувчиларни гўзаллик ва хунукликни, юксаклик ва тубанликни, шодлик, кулфатни англаш ва кўра билишга ўргатади. Эстетик тарбия умуминсоний ва миллий қадриятлар қарор топишига хизмат қилади. Аёнки, тарбия инсон онгига, ҳис-туйғуларига, тасаввурига, эътиқодига, дунёқарашига, ҳатти-ҳаракатларига, хулқ-атворига таъсир ўтказади. Мусиқа тили барчага тушунарли ва яқиндир.

Мусиқа товуш товланишлари орқали фикр ва туйғуларни акс эттиради, ҳаёт босқичларида инсониятни тўлқинлантириб келган ахлоқий муаммоларни баён қилади. Бунда мусиқанинг фалсафий моҳияти ҳам намоён бўлади. Ажойиб мусиқа асарлари чуқур фалсафий мазмун билан суғорилган бўлади, мусиқада ҳаёт ва ўлим, шахс ва жамият, эзгулик ва зулм, қудрат ва заифлик каби масалалар акс этади.

Мусиқанинг инсон руҳиятига таъсир қилишининг тугалланмас имкониятлари ҳақида қадимдан мусиқашунослар, мутафаккирлар ва олимлар диққатини ўзига тортган. Файласуфлар, психологлар, педагоглар ва жамоат арбоблари санъатлар ичида мусиқа санъатининг инсонни шахс сифатида шаклланишига таъсир қиладиган хусусиятлари ҳақида аниқлашга уринганлар. Қадим замонлардан мусиқанинг, айниқса, унинг компонентлари - ритм ва куйнинг инсон кайфиятига таъсири, унинг ички дунёсини ўзгартириши ҳақида фикрлар мавжуд бўлган.

Мусиқа санъати эстетик тарбиянинг муҳим омили сифатида шахс шаклланишига кучли таъсир этади. Оилада, боғчада, мактабда мусиқа машғулотларини мақсадга мувофиқ тарзда уюштириш, ёш авлоднинг ички дунёсини бойитиш ва санъатни тўғри тушунишдаги самарали йўлдир.

Мусиқа инсон ҳис-туйғуларини, орзу-умидларини, хоҳиш-истакларини ўзига хос бадиий тилда ифода этади ва кишининг ҳис-туйғуларига фаол таъсир этади. Мусиқа ҳам фан, ҳам санъатдир[[1]](#footnote-1). У физика ва математикага асосланади, бу фанлар мусиқани фанга айлантиради. Лекин мусиқа асарига шу фаннинг турғун тушунчаси сифатида қараб бўлмайди. Чунки мусиқа ҳар доим ривожланиб турувчи жонли санъатдир.

Мусиқа санъати инсон ҳаётининг илк йиллариданоқ унинг ҳамроҳига айланиб, умумий маданий ривожланишига салмоқли ҳисса қўшади. Мусиқа инсон умрининг доимий йўлдоши. Стендалнинг айтишига кўра, мусиқа - санъат турлари ичида инсоннинг юрагига чуқур кириб, унинг ички кечинмаларини акс эттиришга қодирдир.

«Мусиқа санъатнинг ифодали тури тизимига киради. Мусиқа ҳам воқеа-ҳодисаларни ифодали акс эттиради. Аммо у меъморчиликдаги каби фазо ва моддий ашё ўлчовлари билан белгиланмайди. Мусиқа кўриш орқали эмас, балки эшитиш воситасида идрок қилинади. Мусиқа мавзуи ўз хусусиятига эга бўлиб, инсон ва воқеликдаги барча томонларни қамраб ололмаганлиги учун, энг аввало, инсон ички маънавий дунёсини, унинг туйғу ва кайфиятини ифодалайди... мусиқа воқеликнинг ҳис-туйғули қиёфасини яратади.»3

Мусиқа кайфият ҳолатини ифодалашда кенг имкониятга эга. Инсон кайфияти мураккаб ҳиссиёт бўлиб, у ҳеч нарса билан боғланмаган. Кайфият умумлашган хусусиятга эга бўлиб, ундан иккиламчи томонлар чиқариб ташланади ва инсоннинг воқеликка бўлган туйғу муносабатини белгилайдиган энг муҳим томонлари ажратиб олинади. Мусиқанинг куч-қудрати шундаки, у шодланиш, қайғуриш, хаёл суриш, бардамлик, жасурлик, тушкунлик ва шунга ўхшаш инсон руҳий ҳолатларини хусусий ва умумий тарзда ўзаро боғлиқликда, бир-бирига сингиб кетишида намойиш қила олади.

Мусиқа «тил»и барча қисмларнинг узвий бирлигини, асар шаклини ифодалайди. Шакл - мусиқа мазмунининг моддий ифодасидир. Бастакор фикри, туйғулари, тасаввурлари эшитувчиларга мусиқий шакл орқали етиб боради. Шу боис мусиқа «тил»ини эгаллашга, унинг мазмун-моҳиятини англашга, мусиқадаги фикрлар, туйғулар, кечинмалар бойлигини ўзлаштиришга кенг йўл очади.

Ўсиб келаётган авлод учун мусиқий тарбиянинг аҳамиятини ниҳоятда буюк эканлигини қадимий мутафаккирлар алоҳида урғу билан таъкидлашган. Келажак жамият аъзосининг инсоний ва ижобий фазилатлари айнан болаликдан бошлаб шакллана боради. Айнан шу даврда мусиқа ижобий сифатларни шакллантирувчи восита ҳисобланган. Мусиқа ашула ва рақс таркибида ҳам вужудга келади ва кейинчалик бадиий ижоднинг мустақил турига айланади, ўта ўзига хос бадиий ифода «тил»ига эга бўлиб, махсус ишлаб чиқилган ва танлаб олинган товушлар ана шу «тил»нинг манбаидир.

Албатта, мусиқа шахсни шакллантиришнинг, унинг ижобий фазилатларининг йўналишларини ўз-ўзидан белгилаб бермайди. Тарбиявий таъсирнинг энг муҳим томонлари мусиқий асарнинг ғоявий мазмунига боғлиқдир. Ана шу билан мусиқий-эстетик тарбиянинг вазифалари белгиланади. Машҳур поляк композитори К.Шимановский ўзининг «Жамиятда мусиқанинг тарбиявий аҳамияти» номли мақоласида, мусиқанинг табиий кучи ҳақида гапирар экан, - унинг икки қарама-қарши йўналишда - яратиш ва бўзиш учун ишлатиш мумкинлигини — «керакли ишга йўналтирган ҳолда, тез оқар дарёнинг сувларидан фойдаланиб, фойдали ва унумли ишлар учун, яъни тегирмонни айлантириш учун ишлатгандек, мусиқа кучидан ҳам унумли фойдаланиш керак»5, - дебгайтган.

Шу ўринда Асафьевнинг «...мусиқа - бу ҳам санъат, ҳам фан, ҳам тил, ҳам уйин» .[[2]](#footnote-2) – деган сўзларини эслаш мақсадга мувофиқдир

Мусиқанинг инсонга таъсири, шахснинг ва жамиятнинг руҳий ҳаётидаги ўрни комплекс муаммо ҳисобланади. Ушбу мураккаблик ва серқирралик фанга дарров келмади. Шу ўринда Асафьевнинг «...мусиқа - бу ҳам санъат, ҳам фан, ҳам тил, ҳам уйин»6-деган сўзларини эслаш мақсадга мувофиқдир.

Демак, болаларнинг мусиқий ҳамда шахсий хусусиятларини шакллантиришда мусиқа санъатининг ўрни беқиёсдир. Мусиқа кишига ҳар томонлама таъсир кўрсатар экан, куй ва унинг мусиқий ифодаси кишининг ҳиссиётига чуқур таъсир қилиб, унда ҳар хил ҳисларни ўйғотади, турлича кайфиятларни ҳосил қилади. Қўшиқнинг матни, ғоявий мазмуни фақат ҳиссиётга эмас, балки тингловчиларнинг онгига ҳам таъсир қилиб, уларни ҳаяжонлантиради ва фикрлашга мажбур этади. Кишиларда асарда акс этган маънавий муаммоларга нисбатан муайян муносабат ўйғотади. Бундай таъсир ғоят мураккаб ва кучлидир.

**МАВЗУ: МУСИҚА ЎҚИТИШ МЕТОДИКАСИНИНГ МАҚСАД ВА**

**ВАЗИФАЛАРИ**

1.Мусиқа ўқитиш методикасининг мақсад ва мазмуни.

2. Мусиқа ўқитиш методларининг вазифалари.

3. Мусиқа ўқитишнинг хусусий (оптимал) методлари ва уларнинг турлари.

4.Мусиқа ўқитиш методлари ва уларнинг турлари.

АДАБИЁТЛАР:

1. Д. Омонуллаев. ва бошқалар. «1 —синф учун

мусиқа дарслиги». Т. 1997

2. О.Файзиев ва бошқалар. «Ўзбекистан мактабларида мусиқий нафосат тарбиясини ташкил этиш буйича методик қўлланма». Т. 1992,

3.Л. Қўлдошев «Мактаб хор тугараги». Т. 1978.

4. М.Набиев, Б.Азимова «Расм чизишни ўрганиш  
методикаси».

**Маъруза матни**

Мусиқа ўқитиш методикаси, педагогика фани сифатида тажрибада синалган ишларни назарий қисмларини умулаштириб, амалиётда самарали натижалар берган ўқитиш методларини такдим этади. Методика асосан, педагогика, психология, эстетика ва санъатшуносликнинг тадқиқот натижаларига асосланади.

У, мусиқа ўқитишнинг қонун — қоидаларини таърифлаб беради, келажак ёш авлодни тарбиялашда қўлланадиган замонавий методларни белгилайди. Методика, таълим — тарбия жараёнида ўқитувчининг ўқувчилар билан ишлаш усулларининг, мазмунини англатади. Мусиқа ўқитиш методикаси ўқитувчидан истеъдод, қобилиятлар ва иштиёқлар мавжуд бўлишини талаб этади, чунки, санъат педагогикаси машакқатли ва жуда масъулиятли соҳадир,

Хозирги кунда мусиқа ўқитиш методикаси бирданига келиб шаклланган фан эмас, балки бунта қадар мазкур фанни шаклланиши ижодий ва мураккаб тараккиёт йулини босиб ўтган. Республикамизда мусиқа ўқитиш методикасини шакллантиришда махаллий олимлар, методистлар, тажрибали ўқитувчиларнинг қатор изланишлари, ўқув қўлланмаларинииг аҳамияти катта бўлади. Бадиий педагогиканинг методика соҳасидаги сунгги ютуқлари талабаларни педагогика фаолиятига тайёрлаш, уларни методик билим ва мақоратлар билан қуроллантириш, мусиқа ўқитиш методикасини бу мақсадга эришиш учун амалий машғулотлар мобайнида узоқ ижтимоий меҳнат қилиш талаб этилади. Маълумки, мактабда ўқувчиларнинг ёш физиологик хусуситяларини, куникма ва малакаларига қараб, мусиқа ўқитиш методикаси қўлланилади. Бу ерда таълим усули, ўқув материалларининг (Уқув режа, дастур) таълим принциплари, ўқув — тарбиявий ишларнинг умумий мақсад ва вазифалари муҳим аҳамиятга эгадир. Демақ мусиқа ўқитиш методикаси, ўқувчиларнинг мусиқа санъатига ўргатишнинг мазмуни, вазифалари ва методларини ўргатувчи ва ўқув жараёнларини ташкил этувчи шакл ва йулларини тадбик этувчи фандир, «Методика» сўзи грекча сўз бўлиб, «тадкикот йўли», «билиш усули» деган маънони англатади ва таълим — тарбиянинг алоҳида қисмлари бўлиб ҳисобланади, уларнинг йиғиндиси мусиқа ўқув методлари дейилади. Мусиқанинг ўқитиш методлари деганда, мактаб ўқувчиларнинг билим, махорат ва малакаларини эгаллашда, уларнинг ижодий қобилиятларини ривожлантиришда ва дунёқарашини таркиб топтиришда ўқитувчиларнинг қўллаган иш усуллари тушунилади.

Мусиқа ўқитиш методикаси вазифаларини амалга оширишда, мусиқа ўқитишнинг қатор методлари билап биргаликда, педагогиканинг амалий йуналишини хусусий {оптимал) методлар эгаллаб, мусиқа дарсида қўллаш муҳим аҳамият касб этади. Мусиқа ўқитиш методикаси вазифаларини амалга оширишда мусиқа дарсида ўқитишнинг (оптимал) хусусий методларидан унумли фойдаланишга боғлиқ. Етук олимларимизнинг тадкикотларида мактаб ўқитувчисининг шахсияти ва унга бўлган профессионал талаблар ва ўқувчилар муносабатини, хусусий методдардан фойдаланиш жараёнида хал қилиш лозимлигини илмий асосда таърифлаб берганлар. Хусусий метод — бирор бир фаннинг амалий ва ижодий ишларини мазмунини ва мавзусини кенг ёритиб бериш ва мустахкамлашда, ўқитувчи ва ўқувчи фаолиятида ўзаро алоқадорлигини ва ўқувчиларни билиш жараёнида изланишта ундовчи методдир

**Хусусий (оптимал) методлар ўқитиш фаолияти**

**мақсадга қараб туртга бўлинади:**

1. Дарсни мусиқавий умумлаштируви методи.

2. Ўтилажак дарсларга олдиндан «югуриб», боғланиб ўтиш ва илгари ўтилганларга қайтиш методи.

3. Дарс мазмунини эмоционал драматургияси методи.

4. Дарснинг педагогик жиҳатдан кузатилиши ва  
билимларнинг бахоланиш методи.

1. Дарснинг мусиқавий умумлаштириш методи етакчи методлардан бири бўлиб, ўқувчиларни мусиқа идроки, мантилий бадиий фикрлаш қобилиятини ривожлантиришга қаратилгандир:

A) ўқитувчи дарсда хал қилиниши лозим бўлган  
конкрет вазифаларни вужудга келтиради;

Б) ўқитувчи ва ўқувчи бирга ҳамкорликда масалани ечади.

B) ўқувчилар томонидан якуний хулосалар  
чиқарилади.

2. Олдинга «югуриб ўтиш», яъни илгари ўтилган материалдан фойдаланиб, ўқувчиларни янги материал ўзлаштиришга тайёрлигини синаб кўриш ва бунда олдин эгаллаган билимларга суяниш учун фойдаланилади.

3. Эмоционал драматургия методи билан дарснинг мантилий яхлитлигига эришилади. Бунда чорак мавзуси асосида дарс режаси учун асарлар танланади. Танланган мавзулар ҳам мақсадга мувофиқ бўлиб, бошланиши ва якунланишига бордиадир. Ўқитувчи дарсни ижрочилик маҳорати, сўз усталиги билан қизикарли қилиб ўтиши керак ва ўқувчиларни дарсга фаол қизиқтириб, дарснинг эмоционал драматурнияси, яъни авжига эришиши лозим. Мусиқа ўқитувчиси мактабда мусиқа дарсидан ташқари концертлар, бадиий кечалар, учрашувлар ўтказишни талаб этади.

**4. Дарсни педагогик кузатилиши ва билимларни бахолаш мақсадга қараб бир неча турларга бўлинади:**

A. Ўқувчиларни билиш фаолиятини ташкил этувчи ва  
амалга оширувчи тури.

B. Билим фаолиятини рағбатлантириш ва танбеҳлаш  
талабларини қўйиш.

С. Ўқиш, билиш фаолиятини самарадорлигини бошқариш ва назорат қилиш. Баҳолашда шундай эхтиёткор бўлиш керакки, ўқувчиларни кайфияти тушиб кетмасин. Дарсга, қўшиқ куйлашга қизиқиши сунмасин. Рағбатлантиришда эса аксинча. Ўқитувчи ва ўқувчи муносабатлари меъёрдан чиқиб кетмаслиги керак. Балки, рағбатлантириш, синфда бошқа ўқувчиларга намуна бўлиб хизмат қилсин ва улар одобли, ақлли бўлишга интилсинлар.

Шундай қилиб, мycиқa ўқитиш методларини бошқа турлари ҳам мавжуд;

1. Мусиқа ўқитишнинг оғзаки методлари.
2. Кўргазма ўқитиш методлари.
3. Амалий ўқитиш методлари.
4. Ўйин методлари.
5. Таққослаш методлари.
6. Мусиқий ўқуви бўш бўлган болалар билан ишлаш методи.

**1. Мусиқа ўқитишнинг оғзаки методлари.**

Мусиқа дарсида ўқитувчининг сўз махоратига алоҳида талаб қўйилади. Ўқитувчи ўзининг асар ҳақидаги бадиий кириш сўзи билан ўқувчиларни ажойиб ва сеҳрли мусиқа оламига олиб киради ҳамда қизиқарли хикоя ёки суҳбат йўли билан болалар диққатини жалб қилиб, мусиқани бадиий идрок этишларига эришади. Асосан, бу методдан бошланғич синфда кўпроқ фойдаланилади.

Ҳикоя — бу ўқитувчининг мусиқа асари ҳақида жонли, эмоционал ёрқин баёни. Ҳикоя қиска, образли, жонли, қизиқарли бўлиб, унинг мақсади ўқувчиларни асарни бадиий идрок этишга ўргатиш.

Сухбат — ўқитувчи ва ўқувчилар орасидаги диалог шаклидаги фаолиятидан иборат бўлиб, ўқувчиларни мустақил фикрлашга ундайди. Уларни нутқини ўстиради, фикрий фаолиятни кучайтиради, билиш қобилиятини фаоллаштиради ҳамда дунёқарашини кенгайтиради.

Тушунтириш — илмий исботлаш методи сифатида мусиқа дарсида қўлланилади. Бу асосан, мусиқа саводи фаолиятида қўлланилади.

**2. Кўргазмали ўқитиш методлари.** Маълумки, мусиқа ҳаракатланувчи куй ва оҳанг товушларидан иборат бўлган санъатдир. Уни фақат эшитиш органлари орқали тинглаб, идрок этиш мумкин. Кўргазмали ўқитишни эса, нота ёзувларни, плакатлар, расмлар, Ўқитувчининг сўзи, дирижёрлик ифодалари, рақс харакатлари, болалар чолғу асбоблари, мусиқани жонли ва аниқ ижроси, техник воситаларидан фойдаланилади. Демак, мусиқанинг жонли янграши дарсда асосий кўргазма бўлиб хизмат қилади.

**3. Амалий ўқитиш методлари.** Амалий методлар воситасида ўқувчилар вокал — хор малакалари, мусиқанинг тузилиши ҳамда ифода воситаларини тахлил этиш, унинг жанр ва шаклларини аниқлаш ва нота ёзувини ўрганиш малака ва куникмаларини шакллантирлиши учун фоидаланилади. Амалий методлар, вокал — хор малакаларини ривожлантиришда мухим восита бўлиб ҳисобланади.

**4. Ўйин методи** — бошланғич синфларда кўпроқ  
ижобий натижа беради. Янги дастур асосида  
яратилаётган қўлланма ва дарсликларда ўйин ва унинг  
элементлари кенг жорий этилган. Бошланғич синф  
ўқувчилари серхаракат ва ўйингга мойил бўладилар.  
Дарсда қўлланиладиган мусиқали ўйинлар ўқувчиларнинг мусиқий ўқувини ўстиради, мусиқий қобилиятини ривожлантиради, хотирасини мустаҳкамлайди ва мусиқа дарсига қизиқиш ўйготади.

**5. Тақкослаш методи.** Мусиқа дарси жараёнида контраст, яъни такқослаш методи кенг қўлланилади. У вокал — хор ишларида Ўқитувчи, ўқувчилар билан грамёзувдаги ижроларини таққослашда мусиқа асарининг тахлили ва жанрларни белгилашда кенг қўлланилади. Масалан, рақс, марш, жанрларни темплари, турли чолғу асбобларидаги ижролар фарқини аниқлашда  
фоидаланилади.

**6. Мусиқа ўқуви бўш бўлган болалар билан  
ишлаш методи.** Мусиқа ўқуви бўш бўлган ўқувчилар  
билан дарс жараёнида дифференциал гурухларга бўлиб  
ва дарсдан кейин вақт ажратиб, якка (индивидуал) тарзда иш олиб борилади. Дифференциал гурух — деганда ўқувчиларни мусиқий қобилияти, ўқуви ва овозига қараб уч гурухга бўлинади.

1 — гурухга овози жарангли, яхши мусиқий қобилиятга  
эга бўлган ўқувчилар киради.

2 — гурухга овози, мусиқий қобилияти ўртача бўлган,  
яъни ўқитувчининг овозига эргашиб, таяниб куйлайдиган  
ўқувчилар киради.

3 — гурухга эса, овози унча яхши бўлмаган, мусиқий  
қобилияти бўш бўлган ўқувчилар киради.

Мусиқа дарси жараёнида бу ўқувчилар қуйидаги тартибда ўтказилади: биринчи қаторга ўқитувчини овозига таяниб куйлайдиганлар, иккинчи қаторга мусиқий ўқуви бўш, яхши мусиқий қобилиятга эга бўлмаган ўқувчилар, учинчи қаторга қобилиятли, овози жарангдор бўлган болалар ўтказилади. Бунда иккинчи қатордаги ўқувчилар мусиқа охангларини атрофдагилар эшитиб уларнинг овозаларига эргашиб, чиройли, куйлашга харакат қиладилар.

Шу услуб билан ўқувчиларни мусиқий ўқувини устириш мумкин. Баъзи мусиқий ўқуви бўш бўлган болалар билан, дарсдан кейин алоҳида, якка тартибда шуғулланиб, топшириқлар берилади ва овозлари созланиб, қўшиқлар алоҳида ўргатилади. Шу тариқа, ҳамма ўқувчиларни мусиқага қизиқиши, қўшиқ куйлаши, мусиқа тинглаш иштиёқи, қобилияти, мусиқий ўқув, бир хилда бўлиб, қўшиқ куйлаш малакалари ҳосил бўлади.++

ТЕКШИРИШ САВОЛЛАРИ:

1. Мусиқа ўқитишнинг қандай методлари мавжуд?
2. Хусусий метод нимани англатади ва қандай турлари бор?
3. Мусиқа ўқитиш методларининг турлари ва уларнинг вазифалари?
4. «Методика» — сўзи нимани англатади ва унинг вазифалари нимадан иборат?

Таянч тушунчалари:

1. «Методика» — билиш, ўрганиш усули.
2. «Хусусий меодика» — битта фаннинг услуби.
3. «Амалий метод» — ижодий мехнат.

**МАВЗУ: МУСИҚА ДАРСИНИНГ УМУМДИДАКТИК ПРИНЦИПЛАРИ**

РЕЖА;

1. Педагогика фани асосйда мусиқа таълимининг ўқитиш усуллари.
2. Мусиқа ўқитишнинг дидактик асослари.
3. Систематиқ илмийлик, давомийлик принциплари.
4. Онглилик ва активлик принциплари.
5. Мусиқа дарсларида кўргазмалик принципи.
6. Ўқув материалларининг болалар билим ва  
   малакаларига мослиги буларни мустахкамлаш  
   принципи.

АДАБИЁТЛАР:

1. Ж.Мажидов, Р.Ражабов «Мактабда мусиқа  
   таълими самарадорлигини оширишнинг дидактик  
   асослари» Т. 1990
2. С.Йулдошев. «Ўзбекистонда мусиқа тарбияси ва таълимнинг ривожланиши» Т. 1985
3. Д. Омонуллаев. «Умумий таълим мактабларида мусиқа дасчури» Т. 1992

**Маъруза матни**

Мусиқа маданияти дарслари педагогиканинг дидактик назарияси ва принциплари асосида тузилади. Мазкур принциплар ўқитувчи ҳамда ўқувчи томонидан бажариладиган барча таълим асослари —дарс мазмунини методлари ва дарсларнинг тузилишидаги асосий талаблар ва унинг йўналишларини белгилаб беради. Мусиқа маданияти дарсларининг дидактик принциплари беш турдан иборат:

1. Мусиқа таълими ва тарбиясида системалилик,  
   илмийлик ва давомиилик принцини.
2. Дарсда ўқувчиларнинг онглилик ва активлик принципи.
3. Мусиқл маданияти дарсларида кўргазмалик принципи.
4. Ўқув материалларининг болалар билим ва  
   малакаларига мослиги принципи.
5. Мусиқа дарсларида билим ва малакаларнинг  
   мустахкамлиги принципи.

Мазкур приициплар асосан, ўқув материалларинрг қўллаш, мусиқа дарсини мазмунини ва режасини тузиш жараёнида қўлланади. Юқоридаги, қайд этилган умумдидактик принциплар бир — бири билан узвий боғлиқ бўлиб, мусиқа дарсини давлат таълим стандартига мувофиқ миллий хусусиятларни ҳисобга олган ҳолда, узлуксизлигини ва узвийлигини асос қилиб мусиқа фаолиятини изчиллигини таъминлайди.

**1. Мусиқа таълими ва тарбиясида системалилик, илмийлик ва давомиилик принципи** хар бир дарсда ўзининг тузилиши ва мазмуни билан илмий асосида ташкил топиши лозим. Мусиқа ҳақидаги билимлар доираси, мусиқа таълими ва тарбиясининг асосий омилидир. Унда инсоният яратган мусиқага оид қоидалар, хулосалар, умумлашган мусиқавий тажрибалар ўз аксини топган. Уларни ўзлаштириш — мусиқа амалиёти йўлида билим ва кўникмалар ҳосил килиш демакдир. Дарс жараёнида ўқув материалларини болаларнинг билим тажрибасига мослиги. Болалар овозининг ривожланиш қонуниятларини ҳисобга олиш, нота қонуниятларини тўғри ўргатиш, болаларнинг фикрий қобилиятига мос равишда тахлил этиш дарсининг илмийлик принцииларини ташкил этади. Илмийликни, системаликсиз амалга ошириш қийин. Дарснинг барча ўқув фаолиятиыи ҳамда кейинги дарсларнинг ўзаро мантилий боғланиши системалик асосини ташкил этади. Куйлаш ва тишлаш учун асарларни билим ва малака даражасига кўтариб, соддадан мураккабга, номаълумдан маълумга қараб ўзлаштириб бориш принциплари муайян тартибга мос бўлиб, системалилик демакдир. Дарснинг ҳар бир фаолияти ўз навбатида, хар бир дарснинг мантикий давоми бўлиб, педагогик мақсадллрни тобора амалга ошириши давомиилик принципи демакдир.

**2. Дарсда ўқувчиларни онглилик ва активлиги принципи.**

Мазкур принцип дидактиканинг етакчи принципларидандир. Чунки, билимни ўзлаштириш ўқувчининг ақлий фаолиятига асос бўлган билиш жараёнига боғлиқдир. Мусиқа идроки кишининг ҳаётий тажрибасини бойитади, реал воқеаларни бадиий хис этиб, билиш, фикрлаш қобилиятини устиради. Мазкур малака ва кўникманинг шаклланиши бола онгининг узоқ ривожланиш жараёнини талаб этади. Бунинг учун, боланинг ўқув материалларни онгли равишда билиб ўзлаштириши, билим жараёнини активлигини вужудга келтиради. Маълум мусиқа асарини куйлаб ёки тинглаб ўзлаштириш ва ундан бадиий — эстетик, завқланиб, идрок этишда, боланинг энг аввало, диққат эътиборини жалб эта билиш унда қизиқиш уйғота билиш, онглилик ва активликни вужудга келтиради. Мусиқани онгли идрок этиш ва навбатида бадиий оханг ва мантикий жихатдан хотирада турғун сақланишни талаб этади. Мусиқа дарсларида онглилик ва активлик айниқса, вокал — хор малакаларини шакллантирилиши учун зарурдир. Хор бўлиб қўшиқ куйлаш, мусиқа тинглаш, мусиқа саводи, фаолиятларида ҳам, онглилик ва активлиқ мусиқани назарий ва амалий жихатларини тўғри 6илиш ва ўзлаштиришни осонлаштиради.

**3. Мусиқа дарсида кўргазмалилик принципи.**

Мусиқа тарбиясида мусиқанинг ўзи ўзига кўргазмали воситадир. Чунки, у кўз билан эмас, балки қулок билан идрок этилади. Мусиқа тинглашда ҳам, асар тахлилида ҳам, оханг кўргазма сифатида ижро этиб кўрсатилади. ўқитувчининг ўзи, нутқи, ижроси ҳам асосий кўргазма бўлиб хизмат қилади. Бундан ташқари, техник воситалар, кўргазмали карточкалар, график ёзувлар, расмлар, нота ёзувлари ҳам, мусиқа дарсида кўргазма сифатида муҳим роль ўйнайди.

**4. Ўқув материалларининг болалар билим ва  
малакаларига мослиги принципи.**

Мазкур принцип, дастурдан танлаб олинган ўқув материаллари ва мазкур методик материаллар асосида дарс мазмунини тузиш жараёнида қўлланилади. Бунда хар бир синфнинг умумий билим ва малака даражаси ҳисобига олиниши шарт. Дастур асосида хар бир синфнинг билим ва малакалари ҳисобига олинган ҳолда, мусиқа дарсининг ярим йиллик календарь —мавзули режаси тузилади. Календар — мавзули иш режа бир йилда икки марта, ўқувчиларнинг ёш хусусияти, мусиқий ўқуви, янги қўшиқлар, мусиқа тинглаш учун асарлар, мусиқа саводидаги ўқув материаллари, дарс фаолиятларига қараб тузилади.

**5. Мусиқа дарсларида билим ва малакаларининг мустахкамлиги.**

Мазкур принципларини амалга оширишининг энг асосий шарти, юқорида баён этилган тўртта принципига жиддий амал қилишдан иборатдир.

Биринчидан билим ва малакаларнинг чуқурлиги, мустахкамлиги ва ҳаётийлигини таъминлаш лозим, яъни мазкур асарни ва унинг ижро услубини, маданий ҳаётимиз учун зарур эканлиги ҳақида болаларда ишонч ҳосил қилишниши лозим.

Иккинчидан асарларни танлашда қуйидагиларга амал қилиш керак:

а) асарнинг болаларни маънавий ва аҳлоқий тарбиясини  
учун мослиги.

б) мусиқа таълимининг хусусияти.

в) синфдаги барча болаларни мазкур асарга қизиқтира олиш ва тўла ўзлаштиришга эришиш.

Учинчидан дарсда олинадиган билимлар доираси ва малакаларини амалиётда такрорлаш ва мустахкамлаш. Масалан: Қўшикларни жумлаларга бўлиб ўргатиш ва кейинги дарсларда мустахкамлаб такрорлаш.

Тўртинчидан мусиқа дарсларида хар бир янги билим элемента дарс фаолиятида тўлиқ ўзлаштирилади ва кейинги дарсларда кенг қўлланилиб, доимий билимга айлантирилади.

Хулосо, қилиб айтганда, педагогиканинг умумдидактик принциплари, мусиқа маданияти дарсларида катта аҳамиятга эга бўлиб, мусиқани ҳаёт билан боғлашда муҳим аҳамият касб этадри.

ТЕКШИРИШ САВОЛЛАРИ:

1. Педагогикани дидактик принципларининг моҳияти нимадан иборат?
2. Умумдидактик принципларининг қандай турлари мавжуд ва уларнинг мусиқа дарсларида қўлланилиши?
3. Мусиқа дарсларида системалилиқ давомийлик  
   прнципларидан қандай фойдаланилади?
4. Кўргазмалилик, онглилик ва активлик принципларидан мусиқа дарсида қандай фойдаланиш мумкин?
5. Ўқув материалларининг болалар билим ва малакаларига мослиги принципи деганда нимани тушунамиз?
6. Мусиқа дарсларида билим ва малакаларни мустахкамлаш принципи қандай қўлланилади?

Таянч тушунчалар:

1. **Охангдошлик** — бир неча товушларнинг бир йўлга солиб куйланиши.
2. **Чолғучи** — мусиқачи, созанда чолғу асбобларда ижро этувчи.
3. **Принцип** — тамойил.
4. **Мусиқа тарихи** — Мусиқа Саънатининг пайдо бўлишидан ҳозирги замонга қадар тараққиёти.
5. **Мусиқа назарияси** — мусиқа тахлили, ижрочилигини ўргатувчи фан.

**МАВЗУ: ВОКАЛ-ХОР МАЛАКАЛАРИ ВА УЛАРНИНГ АҲАМИЯТИ**

**РЕЖА:**

1. Вокал — хор малакалари ҳақида маълумот.
2. Вокал —хор малакаларининг турлари.
3. Мусиқа дарсида вокал —хор малакаларининг роли
4. Ашулачилик аппаратининг тузилиши ва овоз ҳосил килищ.

АДАБИЁТЛАР:

1. P.¢.Қодиров. «Бошланғич мактабда кўп овозда куйлаш». Т. 1997
2. Г.Дмитриева, Черноиванова. «Методика музыкального воспитания в школе». М. 1987
3. Д.Омонуллаев, Ҳ.Нурматов ва бошқалар «2 — синфда  
   мусиқа дарслари». Т. 1987

**Маъруза матни**

Хор бўлиб куйлаш мураккаб психологик — физиологик жараён ҳисобланади. Мусиқа маданияти дарсларида вокал —хор ишлари, ўқувчиларни аҳлоқий— эстетик тарбияси ўқитишнинг энг фаол шаклидир. Хор бўлиб қўшиқ куйлаш ўқувчиларнинг диққат эътиборини кучайтиради хотираси, нутқи ривожланиради, овоз диапазони кенгайтиради, мусиқий ўқуви устиради, мутация даври енгил ўтади, дунёқараши йилдан —йилга шаклланиб боради. Вокал —хор малакалари мусиқа дарсида мухим аҳамият касб этади. Айниқса, хор машғулотларида ўқув, чиларнршг диққат — эътибори, онглилиги ва активлиги ошади, мусиқий хотираси яхши ривожланади ва ўрганган қўшиқларини ижро этганда, завқланиш хисси пайдо бўлади. Қўшиқ куйлаганда, ижодий ижрочилик ҳамкорлиги кучаяди ва дўстона жамоага бирлашади.

Вокал —хор малакалари ёрдамида ўқувчилар, қўшиқни сўз маъноси ва мусиқа охангини чуқур идрок этадилар ва асарни мазмуии орқали ҳаётни ўрганадилар. Юқорида баён этилган натижаларга эришиш учун қуйидаги вокал — хор малакаларини шакллантириб бориш ва хор бўлиб куйлаганда бунга қаттиқ риоя қилиш шарт. Чунки айнан вокал — хор малакалари воситаси билангина ёқимли ва охангдош, соф хор жарангдорлигига эришиш мумкин.

**Вокал-хор малакалари 6 (олти) турга бўлинади:**

1. Дарсда қўшиқ куйлаш холати
2. Ашулачилик нафаси
3. Овоз ҳосил қилиш
4. Созланиш
5. Ансамбль
6. Талаффуз,

**1.** **Қўшиқ куйлаш холати,** деганда дарсда ўқувчиларнинг ўтириши ва туриш ҳолати назарда тутилади. Ўтириб ёки туриб куйлаганда бош, қўл ва оёқларни қандай тутиш лозимлиги ҳақида ўқувчиларга тушунтириш ва доимо назорат қилиб, эслатиб туришдан иборатдир. Мазкур малаканинг қоидалари гавдани қийшайтирмасдан тўғри туриш, ўтириб куйлаганда парта  
суянчирига суянмасдан, елкаларни енгил кериб, иякни ортиқча кўтармасдан, бўйин ва бошни тўғри ушлаш, қўлларни эркин пастга тушириш ва кафтларни тиззалар устига енгил қўйиб энгашмасдан ўтириш ва оёқларни елка кенглигида эркин куйлаш каби холатлардан иборатдир.

**2. Ашулачилик нафаси**. Маълумки куйлашдаги нафас билан физиологик нафас ўртасида маълум даражада фарқ бор. Физиологик нафас бола туғилган кундан табиий ҳолда ҳаётининг охиригача амал қила бошлайди ва аниқ бир ритмдан маълум бир вақт оралиғида содир бўлади. Ашула айтишдаги нафас эса қўшиқ характерига қараб, тез, қиска вақт оралигида содир бўлади. Нафас  
олиш ва уни чиқариш қўшиқ жумласининг чузимига,  
суръатига ва характерининг ифодаланишига қараб чузилади. Сунъий нафасдан актёрлар, суҳандонлар ва қўшиқчилар фойдаланадилар. Шунингдек, сунъий яъни эҳтиёжга қараб олинадиган нафас, ашулачилик нафаси дейилади,

Ашулачилик нафасининг қуйидаги турлари мавжуд:

кўкрак нафаси;

диаффрагма нафаси;

қорин нафаси.

Кичик болаларнинг кўкрак нафаси хали тор, қиска эканлиги сабабли, улар нафасни кўкрак билан оладилар, шу боис ашула айтганларида елкаларини кўтариб, шошилиб ва қўшиқ жумласини, сўзини бўлиб нафас олишлари табиийдир. Шунинг учун болаларнинг елкаларни кўтармасдан, осойишта, вазмин нафас олиши ва уни қўшиқ жумласининг охирига кадар бир маромда етказиш, айниқса сўзни бўлиб нафас олмасликни ўргатиб бориши лозим. Нафас олиш малакасини устида ишлаш жараёнида болалар диққатини овозларнинг куйчан, равон, ёкимли жаранглашига жалб этилади. Бунинг учун гулни хидлагандек осойишта ва шовқинсиз нафас олишга ўргатилади. Ана шу малакани амалга оширишда дарсликларда, қўлланмаларда тавсия этилган вокал — хор машқларини куйлаш, болалар хорларида ижро этилган қўшиқларни магнит тасмалари орқали ташглаш каби амалий машғулотларда шакллантириб борилади.

Болалар машқ ва қўшиқларни куйлаганда ўқитувчининг қўл ишораларга қараб нафас олишга ва уни тежаб, расамати билан жумла охиригача етказишга одатланиб боришади. Айниқса, дирижёрлик ҳолатлари «диққат», «ауф», «ижрони бошлаш», «ижрони тугатиш»ларга риоя этиб куйлашга ўpraтиш нафасини режага солиш учун мухимдир. Болалар нафасининг ҳажми имкониятларини ҳисобга олган ҳолда машқ ва қўшиқларда нафас олиш жойлари олдиндан белгилаб қуйилади ва уларни ўргатиш жараёнида амалга оширади.

**Овоз ҳосил қилиш.**

Овозни вужудга келиши мураккаб психологик, физиологик жараёндир. У овоз аппарати (кекирдак, хикилдок) ва унинг ичидаги конуссимон иккита овоз пардасининг нафас (унка, трахеялар, кўкрак қисми) ва эшитув аппаратларининг биргаликдаги амалиётида ҳосил бўлади. Томоқда ҳосил бўлган товуш кучсиз ва хишиллаб, садоланиб чиқади, унинг нутқ аппарати айниқса бурун бўшлиги орқали тебраниши кучаяди ва ўзига хос тембр ва жарангдорлик хусусиятига эга бўлади. Тўрт орган — нафас, овоз, нутқ ва эшитув аппаратининг ўзаро фаолиятидаги мусиқий охангга қуйиладиган овоз — ашулачилик овози деб аталади.

1 — синфда ўқувчиларнинг овозни зўриқтирмасдан куйлатиш учун ашула айтиши примар (соль1 — ля1) бўлади, ишчи диапазони (ми1 — си1). Умумий диапазон (pe1 — до2) бўлиб, бунга меъёрида амал қилиш лозим.

Болалар бош резанаторига асосланган фальцетга яқин овозда куйлайдилар.

Болаларни куйлатганда фақат юмшоқ аттака билан бошлаш лозим, хеч қачон қўшиқни қаттик аттака билан бошламаслик керак. Буни ўқитувчи назорат қилиб бориши шарт.

**Созланиш.**

Соз ҳар бир боланинг берилган мусиқа товушини аниқ идрок этиб, ўз овозини унга мослаб куйлаши, сақланиши деган маънони англатади. Бошқача қилиб айтганда, созланиш — маълум баландликдаги товушни  
аниқ интонация куйлаш демакдир. Бу муҳим малака бўлиб ҳисобланади, чунки бошланғич синфдаги вокал- хор ишларининг асосий мақсадларидан бири соф унисон (соф бир овозда куйлашга) эришишдан  
иборатдир. Шунинг учун биринчи дарсдан бошлаб болаларда созланиш малакаларини ривожлантириш устида системали иш борилади. Айниқса, мусиқа ўқуви суст ривожаланаётган болаларга эътибор кучайтирилади. Уларни ўқитувчи овозига чолғу асбоблардан соз учун берилаётган товушга ва иқтидорли болалар овозига қўшилишга ва товуш баландлиги билан баробарлашишга, яъни тенглашишга даъват этилади ва интонацион соф созга эришилади ва бир хил баландликда куйланадиган машқлар орқали амалга оширилади.

**Ансамбль**

Ансамбль — французча сўз бўлиб, биргаликда деган маънони англатади. У мусиқа, балет, архитектура санъатларининг қонуниятларидан биридир. Мусиқада бир неча ижрочиларнинг биргаликдаги ижроси ансамбль дейилади. Масалан: ўзбек халқ чолғу асбоблари ансамбли, ракс ансамбли, вокал ансамбли ва бошқалар. Хорда эса барча хонандаларнинг соз бирлиги, ижро темпи, ритм — усул ва динамик уйғунлиги вокал —хор ансамбли дейилади. **Ансамбль хусусий ва умумий турларга бўлинали.** Хордаги барча ижрочиларнинг бир овозга созланиб, ҳамма бир куйда ансамбль бўлиб, икки ёки уч овозда куйлаши **умумий** ансамбль дейилади. Ҳар бир овозни алоҳида —алоҳида сози ва ансамбли **хусусий** ансамбль дейилйди. Соз ва ансамблни уйғунлиги узоқ иш жараёнини талаб этади ва шундагина олдимизга асосий мақсад қўйилган соф унисонга эришиш мумкин.

**Талаффуз**

Куйлашдаги талаффуз нутқ талаффузидан фарқ қилади. Куйлашдаги талаффуз артиқўляция органлари (лаб, тил, жар) нинг фаол ҳамжихатлиги, воситасида амалга оширилади.) Болалар нутқида заифлиқ ноаниқлиқ овоз аппаратный сиқиб гапириш натижасида хорда бақириб куйлаш нуқсонлари учрайди. Бундай болаларга эътиборни кучайтириш ва улар билан узоқ вақт якка тарзда олиб бориш, шошмасдан эркин гапириш ва куйлашга ундаш лозим. Нафасни тўғри олиб, жумлани охиригача етказишда, унли товушларни чўзиб, ундош товушларни бурро, дона —дона қилиб куйлашга ўргатиб бориш талаб этилади. Бунда оғиз шаклини, тилни харакатларига, ўзгаришига катта аҳамият бериш керак, Энг мухими, болаларни машқ ва қўшиқлар матнини вокал, услубларига мувофиқ, талаффуз этишга ўргатиб бориш лозим.

ТЕКШИРИШ САВОЛЛАРИ

1. Мусиқа дарсларида вокал —хор малаклари қандай аҳамиятга эга?
2. Вокал — хор малакаларини қандай турлари мавжуд?
3. Ашулачилик аппаратини тузилиши ва болалар овозини қандай эхтиёт қилиш керак?

**Таянч тушунчалар:**

**Вокал** — якка овозда куйлаш

**Малака** — одат, кўникма.

мусиқий товуш ёрдамида вужудга келадиган

**МАВЗУ:Мусиқий ритмик фаолиятни шакллантириш.**

Мусиқа тарбиясидаги фаолиятлардан болалар боғчаси учун энг муҳими ҳисобланган мусиқий ритмик фаолиятдир. Болалар боғчасида бу фаолият эрталабки бадантарбия машқлари сифатида амалга оширилади. Болалар машқларни ҳавоси тоза хоналарда ёки очиқ ҳавода ўтказилади. Бунинг учун боланинг кийими енгил ва қулай бўлиши керак. Мунтазам машқ бажариш болаларни елка, қорин ва бошқа аъзоларини мустаҳкамлайди. Оёқ учи ва тавон учун бажариладиган машқлар ясси оёқликни олдини олади. Бундан ташқари бундай машқлар болаларни қон айланиш тизимига таъсир кўрсатади.

Мусиқий раҳбар машғулот ўтказиш жараёнида болаларга мусиқа остида ҳаракат қилишларига ёрдам беради ва уларга рақс элементларини ўргатиб боради. Мусиқий машғулотларни бошлашдан аввал болаларни мусиқа билан югуриш ва сакрашга ўргатиш лозим.

Юриш - ҳар хил бўлади. Оддий қадамларни кенг ташлаш, турган жойида тиззаларни кўтариб, юмшоқ, чўзилиб оёқни учини юриш турлари мавжуд.

Югуриш - бу оддий, енгил, оёқ учида қўлни юқорига кўтариб югуриш ва кенг қадамлар билан югуриш.

Сакраш - бунда икки оёқда сакраш, оёқни жуфтлаб, оёқларни алмаштириб, бир оёқни олдинга иккинчисини орқага қилиб сакраш, айлана обручлар орасидан арқон билан сакраш турлари мавжуд.

***Нафас***

Мусиқий ритмик ҳаракат бажараётганда тоза ҳаводан нафас олиш керак. Бунинг учун болаларга тўлиқ нафас ва бурундан тўлиқ олишга ўргатиш керак. Болаларга машқлар жараёнида нафасни узок ушлаб турмаслик кераклигини уқтириш лозим.

Ана шу вазифалар қўшиқ кўйлаб рақсга тушганда ҳам катта ёрдам беради.

1 ёшли бола - мусиқа товушига импульсив реакция қиладилар ва улар тақлид қиладилар. Катталар мусиқага мос қандай ҳаракат қилсалар ёш болалар ҳам худди шундай қиладилар.

2-3 ёшли болалар - мусиқани ритмик англашга етарли равишда тайёр бўладилар.

4 ёшли болалар - ўйин ҳақида фикр айта оладилар ва қийин асарларга мос ҳаракатни қила оладилар.

5 ёшли болалар - ритмик ҳаракат ва машқлар ҳақида бемалол ўз фикрларини ҳаракатда ифода эта оладилар. Лекин, мусиқа темпини ўзгариши улар учун қийинчилик туғдириши мумкин.

6 ёшли болалар - мусиқа билан ҳаракатни бир-бирига мослигини ҳис этадилар. Ўйин жараёнида ҳаракат кетма-кетлигини ҳис этадилар.

7 ёшли болалар - мусиқани фаол идрок этадилар. Мусиқани ҳаракат билан боғлиқлигини ифодасини ҳис этадилар. Улар рақс, ўйин жараёнида мустақил ҳаракатлана оладилар.

Бошланғич гуруҳларда ритмик ҳаракатларни бажариш, болаларни жисмоний ривожлантириш учун муҳим аҳамият касб этади. Бошланғич гуруҳ болаларининг овоз аппаратлари нозик, диққат эътибори тарқоқ, серҳаракат, ўйинга берилувчи, хотираси, нутқи тўлиқ ривожланмаган бўлганлиги сабабли мусиқа машғулотларида фаолият турлари тез-тез алмашиб туриши лозим. Мусиқага мос рақс, ўйин ҳаракатларини бажариш, болалар диққатини жамлашда, хотирасини мустахкамлашда ва жисмонан ўсишига ёрдам беради.

Машғулотлар давомида қуйидаги ҳаракат турларидан фойдаланиш тавсия этилади: марш мусиқаларига қадам ташлаш, югуриш рақси элементларини бажариш, мустақил ўйинлар ўтказиш, мусиқали ҳаракатларни, турли қўл ва тана ҳаракатлари билан ифодалаш. Маълумки, миллий мусиқа маданиятида рақс муҳим ўрин тутади ва унга ҳар бир бола қизиқади. Рақс ҳаракатлари мусиқа машғулотларида болалар фаоллашувини оширади.

Энг муҳими шундаки, рақс ва ритмик ҳаракатлар воситасида болаларнинг мусиқий 38иқтидори, ритм туйғуси фаол ривожланади. Х,ар бир ҳаракат тўрини мусиқа раҳбари олдиндан белгилайди ва ўзи уни аниқ, гўзал ва ифодали қилиб кўрсатиб беради. Ҳар бир ҳаракатни бажаришдан олдин, унга доир мусиқа мазмунини аввал онгли равишда тинглаб ёки кўйлаб, сўнгра ҳаракатлар бажариш яхши натижа беради. Болалар мусиқали ўйинларга ҳам жуда қизиқадилар. Кўп мусиқий асарлар мазмунида ўйин методларидан фойдаланиш мумкин.

Машғулотлар жараёнида бажарилган ҳар бир мусиқий ҳаракат тури, мусиқали ўйинлар, болаларни хотирасини мустаҳкамлайди, нутқини ўстиради, жисмоний соғлом бўлишга кўмаклашади ва уларни руҳлантириб, мусиқа машғулотларига қизиқишини оширади. Чунки, кичик гуруҳ болаларининг диққат-эътиборининг тарқоқ, овоз аппаратлари кучсиз, мусиқий ўқув қобилиятлари тўла шаклланмаган, серҳаракат, ўйинга мойил бўладилар.

Бунда машғулотларнинг тузилиши педагогик мақсадларга қараб машғулотларни хоҳлаган машғулотлар фаолиятидан бошлаши мумкин. Бундан мақсад, болаларни мусиқага қизиқтира олиш, мусиқий қобилиятларини ўстириш, машғулотлар фаолиятларини бир-бири билан чамбарчас боғлаб мазмун жиҳатдан мантиқий бир бутунликка эришишдир.

Демак, янги дастур мазмунида машғулотлар ўтиш учун, мусиқа раҳбари ижодкор бўлиши, мусиқадан зарур билимларга ҳамда ашулачилик малакаларига ва мусиқий ритмик ҳаракатларни ўргатиш методикасига ва унга керак бўлган кўникмаларга эга бўлиши лозим.

**МАВЗУ:*Болалар чолғу асбобларида ижро этиш фаолиятиниш шакллантириш***

Мусиқа машғулотларида бу фаолият тури энг қизиқарли жараёнлардан биридир. Бу фаолият болаларни ижодкорликка ундайди. Болалар чолғу асбобларида жонли товушли ўйинчоқлар сифатида ҳар бир болани қизиқтиради. Чапак ва болалар чолғу асбобларида ритмик жўр бўлиш, мусиқанинг ҳарактер ва образларни чуқурроқ ҳис этишда, уларга мос эмоционал туйғулар ҳосил қилиш, айниқса, болаларнинг ижодий қобилиятларини ривожлантиришда муҳим аҳамият касб этади. Мусиқа машғулотларида болалар чолғу асбобларидан фойдаланиш ижобий натижалар бериш билан бирга болаларнинг машғулотга интилувчанлиги, қизиқиши ва мусиқий ўқувини (хотираси, ритмни ҳис қилиш туйғусини, нутқини) ўстиради.

Бу борада кўплаб педагогик олимлар методик қўлланмалар яратганлар. Илмий ишлар ва тадқиқотлар олиб борганлар. Мисол қилиб, Н.А.Ветлугинананинг «Мусиқий алифбо», Н.Г.Кононова «Обучение дошкольников игры на детских музыкальных инструментах» китобларини таъкиблаб ўтиш мумкин.

Ундан ташқари мустақилликка эришилгандан сўнг ўзбек ҳалқ чолғуларида ижрога катта эътибор қаратилди. Ва айнан болалар ёшига мос келадиган ўзбек ҳалқ чолғулари ясатилди. Бу асбобларнинг катталар ижро этадиган асбоблардан фарқи — бу асбоблар шакл жиҳатдан кичкина. Болаларнинг қўлига тўғри келади, яъни ижро вақтида болаларга қийинчилик туғдирмайди. Энди бу асарларни ҳаётга тадбиқ этиш учун маълум бир Ўқув қўлланма талаб этиларди. Бу борада Ўзбекистон Давлат Консерваторияси профессор-ўқитувчиси А.Левиев «Ўзбек ҳалқ чолғуларида ижрочилик» номли китобини ҳаётга тадбиқ этди.

Бу китобнинг ўзига хослиги шундаки, биринчидан, ўзбек композиторларининг болалар учун ёзган қўшиқларидан фойдаланилган. Бу болаларда таниш бўлган қўшиқларни чолғуларда ижро этиб куйлашларига катта туртки бўлади.

Иккинчидан, айнан ўзбек ҳалқ куйларидан намуналар келтирилганлигидир. Бу боғча болаларида ёшлигидан ўзбек ҳалқ куйларида меҳр-муҳаббат ҳиссини, уларга ҳурматини ўйғотади. Болалар ўзлари ўзбек ҳалқ куйларини чолғуда ижро этишса, анчагача эсларида қолади.

Учинчидан, бу чолғулар тафсифи, уни ижро этиш малакалари ва кўникмалари батафсил ёритиб берилади. Лекин бу китобнинг мураккаб жиҳати — болаларда машғулоти жараёнида қўллаш қийинчилик туғдиради. Бу масалани бартараф этиш учун машғулотдан ташқари вақтда қўллаш керак. Ёд бўлган куй ва қўшиқларда байрам эрталиклардан ва тантаналарда болалар ижро этишса ўзларини кичкина созандалар деб ҳис қиладилар. Турли тантаналарда ижро этилган куй ва қўшиқлар анчагача хотирада мухрланиб қолади.

Болалар чолғу асбобларда жўр бўлишда, аввал, болалар чапак чалиб, ритмик жўр бўладилар. Мусиқа раҳбари болалар куй ритмини тўғри ҳис этиб ижро этишлари учун, болаларга стол устида териб қўйилган чолғу асбобларида чалиб, мусиқага жўр бўлиши ҳақида батафсил сўзлаб бериши лозим. Сўнг бирор чолғуда куйни ўзи ижро этиб чапак билан жўр бўлишини кўрсатади. Кейин барчани куйга чапак чалиб, жўр бўлишни таклиф этади ва ижро жараёнини диққат билан кузатиб, болалар чолғу асбобларини тарқатиш учун илгор ва зеҳнли болалардан бирини тайинлайди (биринчи марта илғор болаларни танлашдан мақсад куй чиройли ва тўғри бўлиб ижро этилса, кейин қолган болалар ҳам ўз тенгдошлари ижро этганларидек чалишади).

Биринчи ижродаги ютуқ ва камчиликларни бартараф қилиш учун яна бир такрорлаб чиройли, тўғри ижро этилиши керак. Сўнгра мусиқа раҳбари ижро этмаган болаларга чолғуасбобларида жўр бўлишни таклиф этади. Шу тарзда гуруҳдаги барча болалар галма-гал чолғу асбобларида жўр бўлишга ундаб, уларнинг қизиқишини оширади. Чолғуларда чалишга ҳамма интилади, албатта. Шунинг учун берилган асарни болалар хато қилмай мусиқани ҳис этишга ва хотирада сақлашга ҳаракат қиладилар.

Кейинчалик ижрочилик турлари мураккаблаштирилади. Айни шу ҳолда гуруҳни 2 жамоага бўлиб, 1-жамоа чапак чалиб, 2-жамоа эса овозда усул бериш билан ёки чолғу асбобида ҳам жўр бўлишлари мумкин. Бу усулнинг яна бир фойдали томони шундаки, болаларда жамоа бўлиб куйлаш малакаларини, кўповозли куйлашнинг илк малакаларини ривожлантиради.

Ижро этишнинг яна бир тури — болалар дойрада усулни аниқ ва текис чалиб туради. «Бум»га 1-жамоа болалари, «бак»ка эса 2-жамоа болалари жўр бўлишади. Буни иложи бўлса магнитофон тасмасига ёки ёзувга ёзиб олиб бажаришса ҳам бўлади. Шунингдек, куйни динамик белгилари ва ифода воситаларини кўрсатиб туриш учун карточкалардан фойдаланса ҳам бўлади.

Бундай машғулотлар — қизиқарли ўтади, болалар билим ва кўникмалари мустаҳкамланади ва мусиқий қобилиятлари ҳар томонлама ривожланишни таъминлайди. Мусиқа машғулотларида болалар чолғу асбобларини қўллаши, тарбиячидан катта масъулият, ижодкорлик ва топқирликни талаб этади.

Болалар мусиқа чолғулари ҳарактеристикаси Болалар мусиқий ўйинчоқлари ва мусиқий чолғуларда товуш ҳосил бўлиши ва товуш сифатига кўра маълум гуруҳларга бўлинади. Болалар мусиқа чолғулари асосан иккита гуруҳга, яъни товуш баландлигига эга бўлган (мелодик) ҳамда уриб чалинадиган (мелодик бўлмаган) чолғуларга бўлинади.

1. Уриб чалинадиган (мелодик бўлмаган) ритмик чолғулар: дойра, ноғорачалар, қайроқ, клавес, блоклар, тамбурин, барабан, марокас, учбурчак, румба, ёғоч қошиқлар, тарелкалар. Шу чолғуларнинг баъзиларининг тавсифини келтирамиз:

**Клавес** - палисандр дарахтидан тайёрланган иккита таёқча, бир бирига уриб овоз чиқарилади. Уларни ушлаганда (бош ва кўрсаткич бармоқлар ёрдамида) ёғоч учлари бўш бўлиши керак.

**Барабан** - икки тарафи тери билан қопланган темир цилиндр. Товуш ёғоч таёқчалар ёрдамида марказига уриш орқали ҳосил қилинади.

**Маракас** - иккита пластмасс шар, уларнинг ичида тошчалар ҳаракатланади. Бу чолғунинг товуши оғирроқ бўлгани учун болани тез чарчатади. Шунинг учун эҳтиёт бўлиб фойдаланиш зарур. Қўлда ушлаб, майин ҳаракат билан силкитиб товуш ҳосил қилинади.

**Учбурчаклар** - чалиш пайтида осиб қўйилади ёки чап қўлда тасмачасидан ушлаб турилади ва ўнг қўлда металл таёқча билан урилади. Тез темпда таёқчани учбурчакнинг ички икки ёнига уриб «тремало» ижро этиш мумкин. «Нозик», «ялтирок», қисқа товушга эга.

**Тарелкалар** - барабанчага мустаҳкамланади ёки чап қўлда ушлаб турилади. Иккита ёғоч таёқча билан баробар ёки алоҳида-алоҳида чалиш мумкин.

**2. Мелодик чолғулар**: товуш баландлигига эга бўлган металлофон, ксилофон, металлофон ва ксилофон альт (С1-С2), металлофон ва ксилофон сопрано (С2-С3), қўнғироқчалардан иборат:

Бу чолғуларнинг асосий созланиш тоналлиги - До мажор. Алмаштириладиган пластинкалар яқин тоналликларда ижро этиш имкониятини беради. Энг пастки товуш доимо тоника бўлади. Ижро пайтида чолғулар ўқувчининг бел қисми баландлигида бўлиши лозим. Таёқчаларни бош ва кўрсаткич бармоқлар орасида енгил ушлаш керак. Бунда қўллар тирсакдан билакларгача эркин ҳолатда бўлишига эътибор тортилади. Аввал болаларга товушни икки қўл билан ҳосил қилиш таклиф қилинади. Бунда иккала қўлнинг баландлиги бир хил бўлиши лозим.

Ҳар бир чолғунинг ўз таёқчалари бор:

- ксилофонда - қаттиқ пробкали таёқчалар билан чалинади.

- металлофонда резина таёқчалар билан ижро этилади.

- қўнғироқчаларда - ёғоч таёқчалар билан ижро этилади. Булардан ташқари чолғуларнинг бошқа турлари ҳам мавжуд.

***Товушсиз чолғулар -*** Буларга мусиқий чолғуларни ифодалайдиган ўйинчоқлар киради. Масалан, товушсиз фортепиано, рояль ва бошқалар. Булар болаларга ўйинни қизиқтириш учун хизмат қилади. Мусиқий ўйинлар эса ижодий ва мусиқий эшитувни ривожлантиради.

***Товуш баландлиги аниқ бўлмаган чолғулар***— барабан, шақилдоқ, учбурчак, ноғора, сафойил, қутича, кастанета.

***Фақат бир товушни берувчи ўйинчоқ — чолғулар****.* (булар ритмни чалиш учун қўлай бўлади) — сурнайча, най, рожки, сверель ва бошқалар.

***Маълум бир куйнигина ижро эта оладиган чолғу ўйинчоқлар****.* Масалан Мусиқий шкатулка, Мусиқий қутича. Буларни чалиш механиқ тус олади.

***Хроматик ва диатоник товушқаторли ўйинчоқ-чолғулар***— металлофон, пианино, рояль, кларнет, саксофон, лаб гармони, баян ва бошқалар.

***Урма зарбли чолғулар****.* Ёғоч қошиқлар. Бу чолғу болалар боғчаларининг ансамблларида, мусиқа машғулотларида ва байрам тантаналарида ижро этилади. Бу чолғу болаларнинг римтик ҳиссини ривожлантиради. Учбурчак — ансамбль, оркестр ва қўшиқларда жўр бўлади. Товуш асбобга енгил урилиши билан ҳосил бўлади.

**Мусиқий болғача** — икки томонлама пласмассадан ясалган болғасимон чолғу. Болға даста ва ҳаво тулдирилган товушчикарадиган асосдан ташкил топган. Бу ўйинчоқ — чолғу кичик гуруҳ болаларида катта қизиқиш ўйғотади. Ундан ташқари ўрта гуруҳ болаларида ритмни ҳис қилишга ўргатади.

**Қўнғироқлар.** Бу чолғулар шакл жиҳатидан катта-кичик бўлади. Бу болаларда мусиқий эшитув қобилиятини ривожлантиради. Турли шаклдагилари турли баландликка эгадир. Масалан катталиги жиҳатидан турли бўлган учта қўнғироқларни қўллашдан мақсад болалар товушларни юқори ва пастларини фарқлай оладилар. Оркестрларда катта қўнғироқлар мавжуд. Бу айрим куйларда пастки товушни алоҳида ижро этиш учун белгиланган.

**Металлофон.** Бу асбоб ёғоч таёқчала рва таёқчаларга уларган метал пластинкалардан иборат.

Мусиқий зина — етти босқичдан ташкил топган товушқаторни эслатадиган зина. Зинанинг асоси ёғоч ёки металл. Бу чолғу иккита таёқча билан ижро этилади. Бу болаларда ноталарнинг жойлашуви ва юқорига йўналишини кўрсатиб беради. Бу чолғуда ижро этиш катта ва мактабга таиёрлов гуруҳ болаларига мўлжалланган.

***Урма клавишли чолғулар****.* Пианино, рояль. Бу чолғулар катта ва мактабга тайёрлов гуруҳ болаларига мўлжалланган. Бу асбобларни машғулот давомида ва машғулотдан ташқари вақтда ҳам фойдаланиш мумкин. Машғулот давомида мусиқий дидактик ўйинлар жараёнида тадбиқ этилса, боланинг машғулотга қизиқиши ошади.

***Дамли чолғулар***

Дамли чолғуларга кларнет, саксофон кабилар киради. Уларда ижро этишни индивидуал тарзда ўзлаштирилади.

Дамли гармоника. Бу асбобда товуш ҳосил қилиш учун пуфлаб клавишларини босиш билан чалинади. Асбоб 6-7 ёшли болаларга мўлжалланган.

Триола асбоби. Ранг-баранг клавишларга эга бўлган болалар мусиқа чолғуси. Бу асбобда пуфлаш билан бирга клавишларини босиб товуш чиқарилади. Бу асбоб ёқимлилиги билан бошқа асбоблардан фарқ қилади.

Дойрада ижро этишдаги ҳолати. Дойрада белни букчайтирмасдан, ўтириб, кифтларни эркин, бошни тўғри тутиб, тирсаклар танадан сал нарироқда ушлаган ҳолда чалинади. Дойра икки қўл билан, нотани кўриб туриш учун қўлларни танадан сал чапроққа қайириб ушлаб чалинади.

Унг қўл: бош бармоқ дойра гардишини ташқи томонига, қолган панжалари эса дойранинг пардаси (мембранаси)га зарб уриш учун эркин ҳолатда ушланади.

Чап қўл: бош бармоқ гардишни ички томонида туради, қолган бармоқлар эса товуш чиқариш учун хизмат қилади. Дойранинг вазни асосан чап қўлга тушади.

Дойра чалиш усуллари Дойра муайян бир товуш баланд-пастлигига эга бўлган урма чолғу асбоби гуруҳига киради. Дойра турли-туман ритмик ва динамик имкониятларга эга бўлиб, дойрачи икки қўл ва барча бармоқларнинг зарбларидан файдаланади.

**Кичик ноғоралар**

Кичик ноғоралар маълум бир созда созланмайди, лекин уни оловда ёки электр иситгич олдида қиздирилганда товушнинг жарангдорлиги кучаяди. Иккала кичик кўзалар сози бир-бирига нисбатан тахминан квартага мос тушади. Бу асбобларга ёғоч таёқча билан уриб товуш чиқарилади. Ноғоранинг бирмунча чуққурроқ товуши ўзига хос тус билан ажралиб туради. Ноғора партиясини ёзиш учун битта чизиқдан фойдаланади. Нота чўзимлари чизиқнинг устига ёки остига ёзилади. Чизиқнинг остига ёзилган ноталар пастроқ создаги кўзачага урилади, устига ёзилгани эса юқори создаги кўзачага урилади.

**Сафойил**

Сафойил — жарангдор чолғу бўлиб, 2 та ёғоч дастачаларга маҳкамланган, 2 та катта буралган ҳалқалардан иборат. Ҳар бир катта ҳалқага 15 тадан кичик ҳалқачалар ўтказилган. Бу ҳалқачаларнинг жарангги ўнг елкага уриб ёки ҳавода тез-тез ҳаракат билан олдинга силкитишдан келиб чиқади. Сафойил партияси битта нота чизиғида ёзилади.

**Қутича**

Қутичалар каттик дарахт туридан ясалиб, ҳар хил йирикликда бўлиши мумкин ва унга ёғоч чўплар билан уриб чалинади. Қутичани чап қўлда ушлаб, ўнг қўл билан ёғоч чўпларини қутичанинг ўрта қисмига уриб чалинади. Баъзан бир жуфт ёғоч чўп билан ҳам ижро этилади. Бунда қутича стул устига қўйиб чалинади

**МАВЗУ: Мусиқа дарси – мактабда мусиқа ўқитишни ташкил этишнинг асосий шакли**.

**Маъруза матни**

Ўзбекистан Республикасининг «Таълим тўғрисида» ги қонуни, «Кадрлар тайёрлаш миллий дастури» талаблари асосида таълим тизимида руй бераётган ўзгаришларга кура, 9 йиллик умумий ўрта таълим жорий этилди. Мусиқа предметига давлат таълим стандартини жорий этилиши, миллий, мусиқий меросимиздан фойдаланишни ҳамда худудий вохаларни санъати ва маданияти, у ердаги махаллий халқ анъаналари ўз ифодасини топган. Шунингдек таълим стандарти ўзининг тузилишига ва мазмунига кура, давлат, худуд, мактаб манфаатлари ва воситалари мувозанатини акс эттиради, ўқувчи шахси, унинг интилишлари, қобилияти ва қизиқишини ҳисобга олган ҳолда янги (1—7) синфлар учун янги дастур тузилди. Дастур асосида дарсликлар методик қўлланмалар, тлвсияномалар яратилмоқда. Етти йиллик мусиқа ўқитиш даврида ўқувчиларни гўзалликни ҳис эта оладиган, мусиқага меҳр ва хавас билан қарайдиган, миллий мусиқа меросимизга ворислик қила оладиган баркамол инсон қилиб тарбиялаш асосий мақсад қилиб қуйилади. Янги дастур асосида мусиқа маданияти дарсларини сифатли, педагогик ва методик жихатдан юқори талаб даражасида олиб бориш учун ўқитувчи, ижодкор, ўз касбини ва ўқувчиларни севувчи, яхши чолғучи, методикани пухта ўзлаштирган инсон бўлиши керак. Мусиқа таълимининг миллий асосини таркиб топишида, фортепиано асбоби билан биргаликда, ўзбек халқ чолғу асбобларидан ҳам фойдалана олиши зарур.Шунингдеқ ўзбек халқ мусиқа меросимизни тарихи ва хозирги кун талаблариии кузатиб ўрганиб бориши шарт. Чунки, мактабда мусиқа таълимининг асосий мақсади ўқувчиларда «Мусиқа маданиятини» таркиб топтиришдир. Мусиқа ўқитувчиси дарсларга мавзуларни танлаб, режалаштиришда кўргазмали куроллардан, техника воситаларидан ҳам фойдаланиши керак.

Умумий таълим мактабларида жумладан, бошлангач (I — IV) синф мусиқа фани буйича, қуйидаги вазифаларни амалга оширишни ўз олдига мақсад қилиб қўяди. Чунки, бошланғич синфларда мусиқа таълими пойдевори қуйилади ва шаклланади.

Юқоридагилардан кўриниб турибдики, хар бир дарсга ижодий ёндошиб, янги дастур талабларига мувофик дарс ўтиш лозим. Мусиқа фанидан бир йилда 2 марта ярим йиллик тахминий — мавзули иш режаси ва шунга қараб, хар бир дарс учун режа —конспект тузилади. Ярим йиллик иш режаси бошланғич ва ўрта синфлар учун алоҳида — алоҳида тузилади. Бунда ўқувчиларни ёши (синфи), овоз диапазони, мусиқага қизиқиши ва қобилияти, йил фасллари,байрамлар, йил, чорақ дарс мавзулари ҳисобга олиниб, янги дастурдан фойдаланиб дарс структураси асосида тузилади. Баъзи қўшиқларни, тинглаш учун асарларни, ўқитувчи ўқувчилар истаги ва янги замонавий қўшиқлар билан дарс режасига мос келадиган асарларга ўзгартириши мумкин. Мусиқа дарслари асосан бир ҳафтада бир соат ўтилади.Ўқув йили давомида эса қуйидаги тартибда;

I чорак 9 соат

II чорак 7 соат

III чорак 10 соат

IV чорак 8 соат

Жами бир йилда 35 соат дарс ўтилади.

Шунингдек, ҳар бир ўқув йилида 12—14 та қўшиқ ўргатилади, шунга қараб, мусиқа саводи ва мусиқа тинглаш жараёнида 12—14 асарлар тингланади. Бошланғич синф ўқувчилари асосан, бир овозли қўшиқлари соф унисонда куйлаш малакаларини пухта ўзлаштиради ва айрим ҳолларда кўп овозликка ўтишга тайёргарлик кўрилади.

Иккинчи синфпинг иккинчи ярмидан бошлаб, икки овозлик элементи бор қўшиқлар киритилган. III — IV синфларда ўқувчиларни овоз аппаратлари шаклланган бўлиб, икки овозли қўшиқларни куйлаш, кўникма ва малакаларга эга бўладилар. Шунга кўра оддийдан мураккабга принципи асосида мусиқавий асарлар танланади. Бошланғич синфда дарс структураси бешта фаолият туридан иборат бўлади:

1. Хор бўлиб куйлаш
2. Мусиқа саводи
3. Мусиқа тинглаш
4. Мусиқа характерига мос харакатлар бажариш
5. Болалар чолғу асбоблардан жўр бўлиш

Ўрта (V—VII) синфларда эса, дарс фаолияти бир мунча камаяди. Чунки, ўрта синф ўқувчилари кўникма ва малакаларга эга бўладилар. Дарс мазмуни чуқурлашиб, ўқувчилар билим ва малакаларини кенгайишига хизмат қилади. Мусиқа дарси учта фаолият асосида олиб борилади:

1. Хор бўлиб куйлаш
2. Мусиқа саводи
3. Мусиқа тинглаш

Бунда болаларнинг овоз аппаратлари шаклланган мусикий қобилиятлари ривожланган, мусиқанинг тузилиши, шакли мусиқа ифода воситалари ҳақида билимга эга бўладилар ва мусиқа тинглаш қобилияти ривожланган бўлади. Ўрта синфдаги ўқувчилар учун V —  
VII синф мусиқа дастури асосида дарслар режалаштириб, икки овозли, овоз машқлари, икки овозли қўшиқлар, мусиқа саводи ва мусиқа тинглашдан, шунга қараб мураккаброқ асарлар тингланади. Хар бир фаолият бир — бири билан боғлиқ бўлиб, дарс мазмунини, яъни бир бутунликни таъминлайди. Чорак мавзулари, йил мавзуларига буйсунади. Дарс самарадорлигини оширишда ўқувчиларни билим ва малакаларини баҳолаш мухим педагогик аҳамиятга эгадир. қўшиқ куйлаш билан бирга, уларни кўпроқ фикр билдириш, бахсга тортиш ва амалий фаолиятига кўпроқ жалб этиш ва одилона бахолаш лозим бўлади. Шундай қилиб, мусиқа дарслари, янги дастур асосида режалаштирилиб, ўқувчиларни миллий мусиҳамизга меҳр — муҳаббат ва қизиқиш уйготиши лозим.

ТЕКШИРИШ САВОЛЛАРИ:

1. Мактабларда мусиқа фанини ўрганишдан мақсад нимада?
2. Мусиқа дарснии режалаштиришда нималарга аҳамият берилиши керак?
3. Умумий ўрта таълимнинг Давлат таълим стандарти ва ўқув дастурини мусика дарсидаги мохияти нимадан иборат?
4. Мусиқа маданияти дарсларида қандай мусиқа ўқитиш методларидан фойдаланиш лозим?
5. Мусиқа дарсларини илмийлиги ва замонавийлиги  
   деганда нима назарда тутилади?

Таянч тушунчалар:

«Диапазон» — ашулачилар овозининг кенглиги.

«Тон» — аниқ баландликка эга бўлган товуш

**МАВЗУ: БИРИНЧИ СИНФДА МУСИҚА ЎҚИТИШНИНГ МАЗМУНИ ВА МЕТОДИКАСИ**

**Маъруза матни**

Бошланғич синф ўқувчиларини хар томонлама етук қилиб тарбиялашда мактабда ўқитиладиган барча фанлар қатори мусиқа маданияти дарсларининг аҳамияти катта. Мусиқа инсон хис — туйруларини орзу —истакларини ўзига хос бадий тилда ифода этади ва қиссиётларни фаол таъсир кўрсатади. Кичик ёшдаги ўқувчилар мусиқа санъати билан болалар боғчаларида оилада, радио ва телевидениядан бериладиган кўрсатувлар орқали таниш бўладилар. Мусиқа маданияти дарсларида қувноқ куй ва қўшиқларни тинглаш, куйлаш, рақс элементларини бажариш, чапак чалиш хамда болалар чолғу асбобларида жўр бўлиш мусиқага иштиёжларини янада тез ошириб боради. Чунки бу ёшдаги болаларда хали диққат -эътибор унча тўлиқ бўлмайди, улар кўпроқ серхаракат ва уйинга мойил бўладилар.

Шунингдек биринчи синф ўқувчилари психологик — физиологик характерга кўра, маълум даражада хотираси, нутқи диққати — эътибори, овоз аппаратлари тўлиқ ривожланмаган, овоз пардалари нозик кучсиз бўлади. Шунга кўра болаларни мусиқага тобора қизиктиришда, бутун дарс давомида уларни кайфиятини сақлашда, ўқитувчи очиқ самимий, ширин муомаласи ва ёкимли хатти — харакатлари билан эришиши лозим. Биринчи дарсдан бошлаб ўқувчиларни мусиқага қизиқтириш йўли билан, уларни мусиқавий ўқувлари, қобилиятларини куйлаш ҳамда овоз сифатларини синчиклаб ўрганиб олиши ва юқоридаги сифатларга кўра, уларни уч диффереционал гурухга бўлиш лозим.

I — гурухга —иқтидорли мусиқий ўқуви яхши ривожланган болалар;

II- гурухга - мусиқани аниқ эшита оладиган, аммо созга ўқитувчи овозига таянган, ҳолда тушадиган болалар;

III - гурухга — созга умуман туша олмайдиган болалар киритилади

Бундан мусиқа маданияти дарсларида ўқитувчи ўқувчиларни куйдагича ўтказиш лозим.

Биринчи гуруҳ болаларни орқа қаторга, иккинчи гурух болаларни олдииги қаторга, учинчи гypyx болаларни эса ўрта қаторга ўтказиш тавсия этилади. Натижада дарс давомида мусиқий қобилияти суст ривожланган болаларнинг мусиқий ўқуви ўсади ва шаклланади. Дарсда ўқувчиларни қизиқишини ўстириш учун, уларни хар бир ютуғи учун рағбатлантириш ҳамда, илғор болалар билан тенг даражада мусиқий фаоллигини кўрсата олишга ишонч ҳосил қилдириш лозим. Мусиқий ўқуви суст бўлган ўқувчилар билан дарсдан кейин якка тартибда ишлаш ҳам тавсия этилади. Мусиқа дарсдаги фаолият турлари тез —тез алмашиб туриши, ўқувчилари зерикмаслик, толиқмасликни шу билан бирга мусиқа дарсига қизиқишни оширади.

Биринчи синфда мусиқа ўқитишни асосий мақсади ўқувчиларда мусиқага қизиқиш уйғотиш ва мусиқий таассуротни таркиб тоятириш, мусиқани санъат сифатида онгли идрок этиш. Натижада болаларда мусиқа ҳақида мушохада қилишнинг бошланғич асослари вужудга келади. Ушбу мақсадга эришиш учун қуйидаги вазифалар амалга оширилади;

1. Ўқувчиларни мусиқий қобилиятларини ривожлантириш.
2. Мусиқани (тинглаш) идрок этиш малакасини ўстириш.
3. Куйлаш малакаларни устириш.
4. Мусиқий бадий-роявий мазмуни воситасида аҳлоқий  
   эстетик тарбиялаш.

Маълумки, мусиқа - ҳаёт ва давр аксидир. Шунинг учун ҳам бошланғич синфларда мусиқа дарсларини дастурининг бош мавзуси «Мусиқа ва ҳаёт»дир. Шунинг учун ҳам бошланғич синфда мусиқа маданияти дарслари, болаларнинг ҳаётий тажрибаларига таянган ҳолда, олиб бориш, бадий таълим берувчи восита сифатида муҳим аҳамиятга эга. Зероки, дастурда куйлаш ва тинглаш учун тавсия этиладиган қўшиқлар ва мусиқий асарлар, бахтли болалик, инсонпарварлик, Ватанга муқаббат, табиатга мухаббат ҳақида асарлардан иборатдир.Биринчи синфда болалар мусиқасининг характери образлари орқали олган билимлари нисбий бўлиб, кейинги синфларда аниқ (абсолют) тушунчаларга айланади. Шунингдек, биринчи синфда ўқув йили бошида илк бор олинган билимлар нотагача бўлган давр деб аталади.

Мусиқий фаолиятларнинг биринчи турларига доир вазифалар, иш мазмунини ташкил этади. Мазкур фаолиятлар ашула айтиш, мусиқа тинглаш, мусиқа саводи, рақс элементларини бажариш мусиқали уйинлар, қадам ташлаш мусиқа маданиятини таркиб топтиришда мухим роль ўйнайди. Биринчи синфда хор бўлиб қўшиқ куйлаш — жамоа фаолияти сифатида ўқувчиларни бевосита иштироки билан амалга оширилади. Қўшиқ куйлаш мураккаб психологик ва физиологик жараёндир. Бундан бош миядаги нерв хужайралари фаол қатнашади, ўқувчиларда ижобий хис — туйгуларини фаоллигини таъминлайди, кўкрак қисми товуш ҳосил қилувчи аъзоларни артикуляция ва нафас органларини фаоллаштиради ҳамда ўқувчиларнинг самарали ишлашга шароит яратади.

Бошланғич синфларда қўшиқ ўргатиш учун аввал шу қўшиқ тингланади сўнг **қўшиқ ўргатиш методи** асосида ўргатилади:

1. Қўшиқ ҳақида ўқитувчининг қисқача кириш сўзи  
   (қўшиқ муаллифлари ҳақида, асарнинг тарихий ёки  
   тарбиявий аҳамияти ҳақида, қисқа ҳикоя қилиш, шу  
   асарга доир қизиқарли ҳаётий сухбат ўтказиш ва расм кўрсатиш).
2. Қўшиқни ўқитувчи томонидан тўлиқ ижро этиб берилиши.
3. Қўшиқни мусиқий характери, унинг ифода воситалари, шакли, жанрини ўқувчилар билан биргаликда аниқлаш.
4. Қўшиқни мусиқий жумлаларга бўлиб ўргатиш.
5. Қўшиқни ижро сифатлари устида ишлаш (нафас, соф интонация, талаффуз, динамик белгилар асосида ифодали куйлаш).
6. Таассуротлари юзасидан қисқача суҳбат ўтказиш (савол — жавоб) кўргазмали материаллар асосида.

Бунга мисол қилиб, дарсликдаги қуйидаги асарларни айтишимиз мумкин: «Бувижоним» Д.Омонуллаева мусиқаси, Н.Рузимуҳаммедов шеъри, «Бахтий эркатой» Т.Тошматов мусиқаси, Т.Илхомов шеъри, «Дилоромнинг қўшиғи» Д.Омонуллаева мусиқаси, Ҳ.Муҳаммад шеъри.

Биринчи синфдан бошлаб ўқувчиларни овоз диапазонини аниқлаш ва кенгайтиригага алоқида эътибор бериш лозим. Биринчи синфда ўқувчиларни овоз диапазони (ДО1 — ЛЯ1), кейинчалик эса, уларни овоз диапазони кегайиб ўқув йили охирларила (ДО1 — ДО2)гача ҳам бўлиши мумкин. Қўшиқларни ўқувчиларга мусиқий қобилиятлари, мусиқий ўқуви, хотирасига, талаффузига аҳамият берилади.

Қўшиқларнинг дифферциоиал гуруҳларга бўлиб ўргатиш дарс самарадорлигини оширади. Мусиқий ўқув бўш бўлган ўқувчиларни қизиқиш ва мусиқий қобилиятини янада устириш учун ўқитувчиларни уч гуруҳга бўлиб ўтказиш лозим.

Мусиқий ўқув бўш бўлган болалар хар томонидан жарангдор овозларини эшитиб, уларга тақлид қилиб чиройли, соф интонацияда куйлашга харакат қиладилар. Бу ёшдаги ўқувчиларни овози ўзларига хос жуда майин ва ёқимли тембрга эга бўлади. Ўтириб ва туриб куйлаганда гавдани тўғри тутиш, нафасини сўз ўртасида олмаслик учун режага солиш, унли ва ундош товушларни тўғри талаффуз қилиш, соф интонация устида мунтазам иш олиб бориш лозим. Болалар овозини парвариш қилиш тавсия этилади. Овоз созлашни примар товушлардан (ми1, фа1,соль1) бошлаб, елкани кўтармасдан нафас олишга аҳамият бериш, қўшиқ куйлаш самарадорлигини оширади.

**Мусиқа тинглаш** — дарснинг бошидан охиргача амалга ошириладиган фаолият туридир. Агар болалар синфга мусиқа садолари остида кирсалар, демак улар мусиқани идрок этиб кирадилар. Қўшиқ айтсалар, уни аввал эшитиб идрок этиб, сўнг ўрганиб куйлайдилар. Рақсга тушганда ҳам мусиқани тинглаб унинг бадиий ифодасини рақс харакатлари билан тасвирлайдилар. Мусиқа тинглашга доир асарлар шакл ва жанр жиҳатидан хилма — хил бўлмоғи лозим. Айнан мусиқа тинглаш воситасида болалар турли ўзбек халқ чолғу созлари, ўзбек халқ мусиқасидан намуналар («Чертмак», «Дутор баёти», «Алла», «Дилхирож») каби асарлар билан болалар композиторлари ва бастакорлар ҳаёти ва ижоди, миллий мусиҳамиз анъаналари куй ва қўшиқлар билан танишадилар.Мусиқий ўқув бўш бўлган болалар хар томондан жарангдор овозларни эшитиб уларга тақлид қилиб, чиройли, соф интонацияда куйлашга харакат қиладилар. By ёшдаги ўқувчиларни овози ўзларига хос жуда майин ва ёкимли тембрга зга бўлади. Ўтириб ва туриб куйлаганда гавдани тўғри тутиш, нафасни сўз ўртасида олмаслик учун режага солиш, унли ва ундош товушларни тўғри талаффуз қилиш, соф интонация устида мунтазам иш олиб бориш лозим. Болалар овозини парвариш қилиш тавсия этилади. Овоз созлашни примар товушлардан (ми1 ,фа1, соль1) бошлаб, елкани кўтармасдан нафас олишга аҳамият бериш, қўшиқ куйлаш самарадорлигини оширади.

Бошланғич синф ўқувчилари ўз диққат — эътиборини узоқ вақт бир нарсага қаратиб туролмайдилар, жуда тез чарчаб коладилар. Шунинг учун ҳам мусиқа маданияти дарсларида мусиқий ижрога аҳамият бериб бориш, чапак чалиш, қадам ташлаш каби хилма — хил харакатлардан фойдаланиш зарур.

Айниқса болалар мусиқий чолру асбоблари (доира, бубенча, шиқилдоқ, маракасса, уч бурчак, румба, барабанча)да жўр бўлиш ва ритмик рақс харакатларини бажариш, болаларни фаоллаштиради ва дарс қизиқарли, мазмунли ўтади.

Куйлар охангни ўқувчиларнинг хотирасида чуқур ўрнашиб қолиши учун, улар билан куйлаб кўриш тавсия этилади. Шуни эсдан чиқармаслик керак, мусиқани асарларни яхши эсда қолиши учун камида 2 — 3 марта эшиттириш ҳар гал куйнинг янги қирралари билан таништириб борилади, мусиқа тинглашни эса содда сўзли асарлардан бошлаб аста —секин мураккаблаштириб бориш лозим. Дарснинг хар бешта фаолияти бир —бири билан узвий боғлик ҳолда дарснинг мазмунини бир — бутун бўлишини таъминлаш лозим. Дарснинг чорак йил мавзулари бир — бири билан изчил боғланиб бир — бирини тўлдириш керак.

ТЕКШИРИШ САВОЛЛАРИ:

1. Биринчи синф ўқувчилари қандай психологик — физиологик характерга эга бўладилар?
2. Биринчи синфда мусиқа ўқитишининг мақсад ва вазифалари?
3. Биринчи синфда қўшиқ ўргатиш методлари?
4. Биринчи синфда мусиқа тинглашнинг ўзига хос хусусиятлари
5. Биринчи синфда йил чорак мавзуларини айтиб беринг?

**Таянч тушунчалари:**

**«Диапазон»** — ашулачилар овози кенглиги.

**«Тон»** — аниқ баландликка эга бўлга

1. Асафьев Б. В. Музыкаьная форма как процесс. Л.: Госуд. муз. изд., 1973г., -24стр

   3 Э.Умаров. Эстетика Т.: "ЎЗБЕКИСТОН", 1995й., -210-бет [↑](#footnote-ref-1)
2. Асафьев Б. В. Музыкаьная форма как процесс. Л.: Госуд. муз. изд., 1973г., -24стр

   4 Шимановский К. Танланган мақола ва хатлар. Л., 1963, 80-бет

   5 Асафьев Б. В. "Замонавий рус мусиқашунослик ва унинг тарихий вазифалари".— Музыка, 1-сон. Л., 1926, 17-бет. [↑](#footnote-ref-2)